
Beszámoló
a Békés Megyei Kereskedelmi és Iparkamara által vezetett Leonardo da Vinci mobilitási projekt keretében megvalósult szakmai tanulmányút tapasztalatairól

Bevezető gondolatok

Az Európai Unióban és Magyarországon is komoly problémát jelent a pályakezdő fiatalok munkanélkülisége. A 15 és 24 év közötti korosztály munkanélkülisége európai szinten kétszerese a teljes népesség munkanélküliségi rátájának. Magyarországon ez a különbség 2,5-szeres. A 2013. szeptemberi adatok szerint Békés megyében a 19411 fő regisztrált álláskereső 15%-a,  2927  fő a pályakezdő fiatal. 
A megyei munkaügyi központban a rendelkezésünkre álló eszközökkel mindent megteszünk azért, hogy csökkenjen az ifjúsági munkanélküliség. 
Évek óta valósítunk meg nemzetközi projekteket, melyek keretében kutatjuk, hogyan lehetne a gazdaság igényeinek megfelelő szakképzési rendszert kialakítani és működtetni, hogyan lehetne elérni azt, hogy az iskolarendszerből kikerülő fiatalok - köztük a sajátos nevelési igényű tanulók- el tudjanak helyezkedni, hogyan lehetne megelőzni munkanélkülivé válásukat. 
A munkanélküliség kezelésének leghatékonyabb módja annak megelőzése.
Van kiktől tanulnunk, kiemelten fontosnak tartjuk figyelembe venni az Európai Uniós tapasztalatokat. A Békés Megyei Kereskedelmi és Iparkamara sikeres pályázata a tanulás, a tapasztalatszerzés újabb lehetőségét biztosította. 
A projekt címe:

Tudástranszfer a speciális nevelési igényű tanulók integrációjának gyakorlati tapasztalatairól a szakképző iskolákban, a tapasztalatok adaptálása
Személyes adatok
· Név: Dr. Nagy Ágnes
· Cím: Békéscsaba, Teleki u. 1

Intézményi adatok

· Küldő intézmény neve: Békés Megyei Kormányhivatal Munkaügyi Központja
· Fogadó intézmény neve, RCI-Research and Consultancy Institute Limassol Leontiou A 183 &          Karatza www.rci.com.cy
Felkészítés a külföldi gyakorlatra

A tanulmányút előtt egy nagyon komoly, alapos felkészítésen vettünk részt azért, hogy már a kiutazás előtt átfogó képet kapjunk Ciprus sajátosságairól, történelméről, gazdaságáról, a tanulmányozandó területről. A nyelvi felkészítésen görög anyanyelvű tanártól néhány görög kifejezést, mondatot is megtanultunk, mely szükséges az alapvető kommunikációhoz. 
A kamara sok információs anyaggal látott el bennünket, kaptunk szakmai anyagokat többek között Ciprus munkaerő-piaci helyzetéről, történelméről, az oktatási rendszeréről.  Nagyon jó megoldásnak tartom, hogy a kapott anyagokból megismerhettünk előre minden olyan intézményt, amelyet meglátogattunk.

A felkészítés nagyon hatékony, eredményes volt, jelentősen elősegítette a szakmai programokon hallottak, látottak jobb megértését, a kérdések megfogalmazását. 
A tanulmányút szakmai tartalma

Kiutazás kezdete és vége:

2013. szeptember 28 – október 05. 

Össz időtartam hetekben:

1 hét

A kedvezményezettek kiválasztása szakmai szempontok szerint történt, a munkaügyi központot egyedül én képviseltem a csoportban. A munkaügyi központ igazgatója vagyok több, mint 20 éve. A munkaügyi központ fontos feladata, hogy segítse elő a gazdaság igényeinek megfelelő pályaorientációs és szakképzési rendszer kialakítását és működtetését, a foglalkoztatottság növelését.  E cél elérése érdekében évek óta együttműködünk a szakképzésben és foglalkoztatásban érintett szervezetekkel, többek között a szakképző iskolákkal és fenntartóikkal, a kamarákkal, a munkaadókkal.
Azt szeretnénk, ha az ifjúsági munkanélküliség csökkenne, ha az iskolarendszerből kikerülő fiatalok minél többen el tudnának helyezkedni, és minél kevesebben kezdenék munkanélküliként pályafutásukat. Ezért fordítottam kiemelt figyelmet arra, hogy hogy Cipruson milyen módszereket, programokat alkalmaznak a fiatalok, elsősorban speciális nevelési igényű tanulók munkanélkülivé válásának megelőzése érdekében.  
Hazaitól eltérő tapasztalatok
Ciprus az Európai Unión belül – Dánia és Svédország mellett – az oktatásra legtöbbet költő államok egyike: a GDP 7%-át fordítják e területre.. Az országban három állami és három magánegyetem működik, a középiskolából a diákok közel fele továbbtanul.[ A ciprusi oktatási rendszer általános iskolai oktatásra, középiskolai oktatásra (általános), szakközépiskolai oktatásra (szakképző) és egyetemi oktatásra tagolódik. Az iskola megkezdése előtt egy évig kötelező a gyermeknek óvodába is járni. Az óvoda az utolsó egy évben ingyenes, előtte azonban térítésköteles. Az óvodai nevelés a gyermek 3 éves

korátol 5 év 8 hónapos koráig tart A gyerekek 5 év 8 hónapos koruktól 11 év 8 hónapos

korukig járnak általános iskolába. A hat éves középiskolai oktatás egy három éves integrált és egy három éves szakirányú képzésre tagolódik
A középiskolai képzés alsó szintje 11 év 8 hónapos kortól15 év 8 hónapos korig tart. A képzés második szakasza a gyermekek 18 éves koráig tart.  Cipruson három állami egyetem működik, a Ciprusi Tudományegyetem, a Ciprusi Műszaki Egyetem es a Nyílt Egyetem.  A tankötelezettség 15 éves korig tart.
Cipruson és Magyarországon is a kötelező oktatásban tanulók 5,5%-a sajátos nevelési igényű tanuló.  Nagy különbség van azonban abban, hogy többségi vagy speciális iskolákba helyezik-e őket. Magyarországon a sajátos nevelési igényű tanulók 47%-a szegregált speciális iskolában tanul, míg Cipruson ez az arány mindössze 5, 4%. Az ilyen gyermekeket többségi iskolákban oktatják, hogy jobb esélyeik legyenek az életben, és ne  szigeteljék el jobban azokat, akik már eleve a társadalom perifériájára szorultak. 
A meglátogatott ‘C’ Technical School of Limassol Special Unit szakképző iskolában, Ciprus legnagyobb szakképző intézményében is a sajátos nevelési igényű tanulókat integráltan képzik az egészséges társaikkal, de délutánonként kiscsoportos segítő foglalkozásokat tartanak számukra. 

Nem csak a gyerekekkel, hanem a családokkal is foglalkoznak, így tudják a gyerekeket a legjobban támogatni. Pszichológus, szociális munkás, beszéd-terapeauta tart számukra foglalkozásokat. 

Itt a szakmák széles skáláját oktatják nagyon jó tárgyi feltételekkel, láthattuk a villanyszerelő, autószerelő, szakács és szállodai recepciós tanulók gyakorlati képzését is a korszerű eszközökkel, gépekkel, műszerekkel felszerelt tanműhelyekben. 
Nagy hatással volt rám a Theotokos Alapítvány elismerésre méltó munkája, az ott dolgozók elhivatottsága. 0 és 8 év közötti specális nevelési igényű gyermekekkel foglalkoznak, fejlesztik őket egyénre szabottan rendkívül türelmesen.  A szórólapjukon bemutatott To Alma Gyermekek Készségeit Fejlesztő Központ Limassol városának szívében az Öreg Kórháznál található. 1994-ben alapították, olyan gyermekek fejlesztésével, terápiájával és tanításával foglalkoznak, akik fejlődési rendellenességekkel küzdenek. Ugyanakkor szakembereik segítenek a szülőknek ezt a helyzetet kezelni, diagnosztizálják az esetleges betegségeket és a gyermek fejlődéséről folyamatos tájékoztatást nyújtanak. Minden szolgáltatásuk alacsony áron elérhető, így mindenféle anyagi helyzetű családnak lehetősége van részt venni a programokban. Segítenek az iskolaválasztásban is és kapcsolatban állnak a gyermekgyógyászat egyéb szakmai területén dolgozó szakemberekkel is. 

A központ az alábbi szolgáltatásokat nyújtja. 

· Bölcsőde speciális babák számára
· Óvoda 3-8 év közötti gyermekek számára
· Gyermekgyógyászati fizioterápia
· Speciális beszéd- és nyelvterápia
· Gyermekgyógyászati foglalkozásterápia

· Speciális segítség a táplálkozási nehézségek leküzdésére
· Pszichológiai szolgáltatások

· Szociális gondozási szolgáltatások

· Lovasterápia
· Családközpontú tevékenységek
A meglátogatott Ciprusi Műszaki Egyetemen is jó példát láthattunk arra, hogy egy egyetem hogyan tudja segíteni a fogyatékkal élő, vagy valamilyen betegségben szenvedő vagy a társadalom valamilyen hátrányos helyzetű csoportjaiból jövő hallgatónak abban, hogy megszerezhesse a diplomát.  Külön kapcsolattartó és koordinátor foglalkozik a speciális nevelési igényű hallgatók támogatásával, amely lehet többek között tanulmányi támogatás, speciális, tanulást segítő anyagok biztosítása, szállás biztosítása, a különböző egyetemi szolgáltatásokhoz valló hozzáférés elősegítése. Külön tanácsadó szolgálatot működtetnek a sérülteknek.  Az egyetem mind az 50 épülete akadálymentesített, így a mozgáskorlátozott hallgatók is tudnak közlekedni. 

A Limassoli Kereskedelmi és Iparkamaránál tett látogatásunk alkalmával megtudtuk, hogy Cipruson nem kötelező a kamarai tagság. 5 kamara működik az országban, a kamarai tagok száma összesen  7000.  A Limassoli Kamarának mintegy 800 tagja van.  Alapvető célja először a szolgáltatás, azután a kereskedelem és az ipar.  A regisztrációs díj 100 euró.  Úgy vélik, hogy megéri a vállalkozásoknak kamarai tagnak lenni, hiszen azt vallják, hogy egységben az erő, és tagként további kapcsolatokat tudnak kiépíteni , információkat szerezhetnek, személyre szabott szolgáltatásokat vehetnek igénybe, projektekben közösen részt vehetnek.
Ciprus gazdasági fővárosa Limassol. Vezető iparág a gyógyszeripar, de nagyon jelentős szektor a hajózás, a bankszektornak, az emberi erőforrás és a turizmus is.
A Limassoli Munkaügyi Központ szolgáltatáscentrikus munkavégzése, ügyfélközpontúsága  hasonló a magyar munkaügyi központokéhoz. 

Cipruson 14 ezer a nyilvántartott munkanélküliek száma, 2013. márciusa óta folyamatosan nő a számuk, a munkanélküliségi ráta 15%. 

A munkaügyi Központ fő feladata egyrészt a munkaadók munkaerőigényének a kielégítése az igényeknek megfelelő szakismerettel, kompetenciával rendelkező szakemberekkel, másrészt a munkanélküliek, munkát keresők munkába helyezése.  A látogatásunkkor a munkaadók által bejelentett üres állás 281 volt, és 100 főt helyeztek el

Két csoportba sorolják a munkanélkülieket, az egyik kategóriába tartoznak azok, akik csak segítséggel tudnak elhelyezkedni, a másikba pedig azok, akik segítség nélkül , önállóan is keresik az üres álláshelyeket, jelentkeznek munkára, állami munkára is. 
A központban kiemelt figyelmet fordítanak arra, hogy a munkanélkülieket minél rövidebb időn belül munkához juttassák. Ennek érdekében különböző támogatásokat és széleskörű munkaerő-piaci szolgáltatásokat nyújtanak.
Információt adnak az aktuális munkalehetőségekről, egyénre szabott tanácsadást nyújtanak, a munka-erőpiaci igényeknek megfelelő képzéseket szerveznek.  Tanácsadók segítenek a 25 év alattiaknak, a szociális segélyben részesülőknek, a fogyatékkal élőknek, azoknak a nőknek, akik eddig még nem dolgoztak sehol, abban, hogy megtalálják a számukra megfelelő munkahelyet. Hat havonként tréningprogramon vehetnek részt, különböző képzési programokat ajánlanak számukra, többek között angol nyelvi, könyvelési, titkárnői képzéseket. A munkanélküli ellátás mellett óránként 5 euró képzési támogatást is kapnak. A képzések időtartama általában 8 hét, a képzés befejezését követően a résztvevők tanúsítványt kapnak. A képzéseket 50%-ban EU-s forrásból, 50%-ban nemzeti forrásból finanszírozzák. 

A munkaügyi Központban valóban keresletvezérelt, a munkaadók kereslete által vezérelt munkaerő-piaci rendszert működtetnek.  

Nagyon jó példa erre a központi fűtésszerelők képzése, tudják, hogy jelentős földgáz van a tenger alatt, ha ezek feltárásra kerülnek, és megindul a gázkitermelés, akkor nagyon nagy szükség lesz ilyen szakismerettel rendelkező szakemberekre. Nagyon előrelátóak, még fel sem tárták a gázmezőket, de már képzik a jövő munkaerőit. Ugyanilyen megfontolásból képeznek napelem, megújuló energiaforrás-szerelőket, akiknek a munkájára a jövőben várhatóan nagy szükség lesz.

Kiemelt jelentőségűnek ítélem azt is, hogy friss diplomásoknak tartanak olyan képzést, amelynek keretében elsajátíthatják, hogyan alapíthatják meg és működtethetik a saját vállalkozásukat. Ezek a képzések délutánonként 15 órától kezdődnek és 3 hétig tartanak. 
Kiemelt figyelmet fordítanak a sérült emberek munkába helyezésére, tanácsadókon keresztül a munkáltatókhoz beajánlják őket. 4 évvel ezelőtt a munkaadók kaptak támogatást, hogy felkészítő tréninget tartsanak a sérülteknek. Jelenleg ezeket a támogatásokat minimalizálják a pénzhiány miatt. 

Cipruson a 14 ezer munkanélküli  25%-a EU-s országból jött. Az EU-n kívüli országokból érkezőknek nincs joguk álláskeresőként nyilvántartásba vetetni magukat.  A külföldi álláskeresőknek nyelvi tesztet kell sikeresen megírni a nyilvántartásba vételhez. Meg kell tanulniuk görögül, vagy angolul. 

Legutóbb 6 hónapos időtartamú földgázszerelő és mobiltelefon javító képzéseket szerveztek külföldiek számára.  Nagyon nehéz elhelyezkedni, nincs keresett szakma. A  munkanélküli járadék összege az átlagkereset 60%-a, folyósításának időtartama  6 hónap, azok vehetik igénybe, akik legalább 6hónapig fizették a társadalombiztosítási járulékot. A munkanélküli járadék folyósítási idejének kimerítését követően jóléti szociális segélyt kapnak a rászorulók. 
A fekete munkavégzés megszüntetése céljából pl. az építkezéseket egy 3 tagú –a munkaügyi központ, az önkormányzat és a munkakapcsolatok osztály képviselőjéből álló bizottság folyamatosan ellenőrzi.  A fekete munkavégzést nagyon szigorúan büntetik, a fekete munkást alkalmazó munkaadó 2 év börtönbüntetést kap. 
Jó ötletek, hazai hasznosíthatóság 
Nagyon jó gyakorlatnak tartom, hogy külön szakács képzést indítanak az ázsiai konyhaművészet  elsajátítására annak érdekében, hogy ne a kínaiak  menjenek Ciprusra kínai ételeket kínáló éttermet létrehozni,működtetni, hanem  az erre felkészített ciprusiak  nyissanak ilyen éttermet. 
A hazai gyakorlatban is hasznosítható, nagyon jó megoldásnak tartom a  munkaközvetítésnél alkalmazott perforálható közvetítőlapot, ugyanis amikor a munkanélküli a kiközvetített helyen való megjelenést követően visszamegy a kirendeltségre, és leadja az érintett munkaadó visszaigazolását is  tartalmazó közvetítőlapot, a lap alsó részét- amelyen a felkeresett munkaadó neve és elérhetősége látható- leveszik és  visszaadják  a munkát keresőnek,  ezeknek  a fontos információknak a birtokában a  későbbiekben is érdeklődhet a munkaadónál, nyomon követheti az üres állások meghirdetését.  
Figyelemre méltómak tartom azt, amilyen módszereket, gyakorlatokat alkalmaznak a nemzeti munkaerőpiac védelme érdekében. A munkaügyi központban például külön számítógépet állítottak be a Cipruson dolgozó romániai munkavállalók részére, amely gépen csak a Romániában nyilvántartott üres álláshelyek, elhelyezkedési lehetőségek találhatók. E lehetőség biztosításával is ösztönzik a romániai munkavállalókat arra, hogy menjenek vissza Romániába, ott vállaljanak munkát.
A menedzsment

A kamara menedzsment tevékenysége eredményes volt, a mobilitási csereprogram kiváló előkészítése, szervezése, nyomon követése jelentősen hozzájárult ahhoz, hogy a projektben kitűzött célt elérjük. Kiemelt figyelmet fordítottak arra, hogy a szakmai programtervet teljes egészében megvalósítsuk, a fogadó intézmény és a kedvezményezettek egyaránt a megállapodásban vállalt kötelezettségeiket maradéktalanul teljesítsék. 

A fogadó intézmény munkája is eredményes volt, segítségükkel minden intézménybe időben érkeztünk és választ kaptunk a felmerülő kérdéseinkre. 
A fogadó intézmény kiállította és a záró értekezleten minden kedvezményezett részére átadta a részvételt igazoló tanúsítványt. 


A szabadidős programokat is úgy állították össze a projekt vezetői, hogy minden fontos nevezetességet láthasson a csoport. Felejthetetlen élmény volt például Paphosba, a híres történelmi romokat őrző városba történő kirándulás. A város történelmi látnivalókban rendkívül gazdag, ellátogattunk a lenyűgöző kolostorokhoz, ahonnan varázslatos panoráma tárult elénk. Láttuk a Dionysos, Theseus és Aion házak mozaikjait, a királysírokat, a Régészeti Múzeumot, és közben megismerkedhettünk Ciprus történelmével.    
A jól megszervezett szabadidős programokon is együtt volt a kiutazó csapat, azon túl, hogy megbeszéltük a látottakat, hallottakat, kihasználtuk a lehetőséget egymás jobb megismerésére. Az út végére egy nagyon jó csapat kovácsolódott össze.
A szállásunk Limassolban egy egyszerű szállodában volt, a tengerparttól nem messze. 
A tanulmányút értékelése 

A különböző szervezeteknél tett látogatás során sok új ismerettel és a ciprusi valóság egy szeletének megismerésével gazdagodtam. 
Annak ellenére, hogy Cipruson a márciusi válság következményeként sok cég csődbe ment, többen elvesztették bankban elhelyezett megtakarításaikat, nincsenek üres állások, nő a munkanélküliség, a közszférában dolgozók fizetése lecsökkent, végig az út során rendkívül pozitív szemléletet tapasztaltam, a lakosság nagyon bizakodó a gazdasági kilábalást, a jövőbeni boldogulásukat illetően, senki nem panaszkodott. 
Úgy vélem, ebben is lehetne tőlük tanulni, a pozitív szemléletük, a hozzáállásuk követendő minta lehet. 

A szakmai tanulmányút keretében szervezett összes szakmai programot hasznosnak ítélem, különösen azokat, amelyekbe „működés közben” is bepillanthattunk.  
A szakmai tanulmányút elérte a célját, sokat tanultam belőle, új ötleteket, tapasztalatokat szereztem, amelyeket a mindennapi munkámban hasznosítani tudok. A mobilitási programot a tanulás, a külföldön történő tapasztalatszerzés sajátos, mással nem helyettesíthető formájának tartom. 
A tanulmányút során szerzett tapasztalataimról a munkaügyi központ és a járási hivatalok munkaügyi kirendeltségeinek vezetőit, a kormányhivatalok munkaügyi központjainak igazgatóit vezetői értekezleteken tájékoztatom, a projekt eredményeit széles körben terjesztem. 

Ennek a tanulmányútnak sok hasznos hozadéka van, a szakmai tapasztalatokon kívül többek között az is, hogy a kiutazók között olyan szoros kapcsolat jött létre, amelyre a jövőbeni szakmai együttműködésben is lehet építeni.
Köszönettel tartozom mindezért a pályázatot megíró Békés Megyei Kereskedelmi és Iparkamara projektmenedzsmentjének, akik megálmodták, megtervezték és kiválóan megszervezték ezt a tanulmányutat és lehetővé tették, hogy részt vehessek rajta.  

Békéscsaba, 2013. október 31.
                                                                                                Dr. Nagy Ágnes 

                                                                                                       igazgató

                                                                    Békés Megyei Kormányhivatal Munkaügyi Központja 

a „Tudástranszfer a speciális nevelési igényű tanulók integrációjának gyakorlati tapasztalatairól a szakképző iskolákban, a tapasztalatok adaptálása” c. Leonardo da Vinci mobilitási projekt keretében megvalósult szakmai tanulmányút tapasztalatairól

